Alueiden komitean lausunto aiheesta "Ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista"

(2001/C 253/03)

ALUEIDEN KOMITEA, joka

ottaa huomioon ehdotuksen Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista KOM(2000) 7 lopullinen - 2000/0212 (COD),

ottaa huomioon neuvoston 20. lokakuuta 2000 Euroopan yhteisön perustamissopimuksen 265 artiklan ensimmäisen kohdan ja 71 artiklan mukaisesti tekemän päätöksen pyytää aiheesta alueiden komitean lausunto,

ottaa huomioon työvaliokuntansa 2. kesäkuuta 1999 tekemän päätöksen antaa lausunnon valmistelu valiokunta 3:n "Euroopan laajuiset verkot, liikenne, tietoyhteiskunta" tehtäväksi,

ottaa huomioon ehdotuksen Euroopan parlamentin ja neuvoston asetukseksi tuen myöntämisestä rautatie-, maantie- ja sisävesiliikenteen yhteensovittamiseen KOM(2000) 5 lopullinen - 2000/0023 (COD),

ottaa huomioon alueiden komitean lausunnon aiheesta "Komission tiedonanto neuvostolle, Euroopan parlamentille, alueiden komitealle sekä talous- ja sosiaalikomitealle - Kansalaisten verkon kehittäminen - Paikallisen ja alueellisen henkilöliikenteen tärkeys ja Euroopan komission keinot kehittää sitä" KOM(98) 431 lopull., CdR 436/98 fin(1),

ottaa huomioon valiokunta 3:n 7. helmikuuta 2001 hyväksymän lausuntoluonnoksen CdR 292/2000 rev. 2, jonka esittelijä oli Herman Suykerbuyk (B/PPE),

hyväksyi 4. ja 5. huhtikuuta 2001 pitämässään 38. täysistunnossa (huhtikuun 4. päivän kokouksessa) seuraavan lausunnon.

Alueiden komitea

1.1. toteaa, että asetusehdotuksella pyritään nykyaikaistamaan yhteisön lainsäädäntöä. Tarkoituksena on päätyä sääntelystä vapautetuilla markkinoilla menettelyyn, jossa liikenteenharjoittajat valitaan "säännellyn kilpailun" avulla, jolloin muilla aloilla jo toteutettu palveluiden tarjoamisvapaus toteutuisi myös julkisessa henkilöliikenteessä.

1.2. katsoo, että liikennepolitiikan tehtävänä on saattaa asianmukaiset yhteiskunnalliset ja oikeudelliset puitteet vastaamaan liikkumistarpeita. Julkisten liikennepalveluiden tarjonnan turvaaminen ja kehittäminen on tässä yhteydessä erityisen tärkeää.

1.3. on tyytyväinen asetuksen tavoitteeseen ja pitää kauaskantoisena ajatusta sellaisten markkinoiden syntymisestä, joilla useat palveluntarjoajat (joiden joukossa on edelleen myös pk-yrityksiä) kilpailevat keskenään ja turvaavat siten laadukkaiden ja kohtuuhintaisten palveluiden tarjonnan. Tämä mahdollistaa myös julkisten varojen entistä taloudellisemman käytön. Lisäksi komitea katsoo, että markkinataloudellisiin rakenteisiin voi liikennealalla liittyä puhtaan hintakilpailun vaara. Tällainen kilpailu saattaa heikentää palveluiden laatua sekä johtaa palkkojen polkemiseen, sosiaaliseen polkumyyntiin ja ääritapauksessa uusien monopolien muodostumiseen. Tämän vuoksi on luotava oikeudellinen säännöstö, joka takaa oikeudenmukaiset kilpailuolosuhteet, tukee pieniä- ja keskikokoisia liikennepalveluyrityksiä ja turvaa saavutettujen laatu-, ympäristö- ja sosiaalistandardien säilymisen.

1.4. toteaa, että hyvin järjestetyt henkilöliikenteen julkispalvelut ovat tärkeä kannustin alue- ja paikallishallinnon tätä alaa koskevalle politiikalle, ja huomauttaa lisäksi, että joukkoliikenne kuuluu yleishyödyllisiin palveluihin, ja että julkinen henkilöliikenne on luokiteltava yleispalveluiden luokkaan. On nimenomaan kunnallisviranomaisten tehtävä taata julkinen liikenne, jota ei voida jättää täysin markkinavoimien armoille.

1.4.1. panee merkille, että julkisten lähiliikennepalveluiden riittävä tarjonta vaikuttaa elämänlaatuun myönteisesti. Näin ollen kunkin alueen on itse voitava vaikuttaa tarjontaan. Komitea toteaa, että ehdotettu asetus kattaa oikeutetusti julkiset liikennepalvelut kokonaisuudessaan. Näin ollen asetuksen soveltamisalaan kuulu myös rautateiden kaukoliikenne.

1.4.2. toteaa, että kehittynyt ja ennen kaikkea ruuhkia vähentävä joukkoliikennejärjestelmä edistää etenkin kaupunkien ja myös muiden kuntien elinvoimaisuutta.

1.4.3. toteaa niin ikään, että julkisiin liikennepalveluihin rinnastettavissa olevat liikennemuodot (esim. yhteistaksit ja kutsubussit) voivat olla maaseutualueilla tai hiljaisina aikoina erinomainen keino taata välttämättömimmät liikkumismahdollisuudet.

1.4.4. toteaa, että joukkoliikenne parantaa liikkumismahdollisuuksia sekä paikallis- että aluetasolla, mutta pitää kuitenkin erittäin toivottavana, että harvaan asutuille alueille osoitetaan asiassa erityistä huomiota, jotta maaseudun asukkaiden liikkumismahdollisuudet eivät jää muita heikommiksi.

1.4.5. toteaa, että joukkoliikenne vähentää ympäristön saastumista.

2. pitää toivottavana ja aiheellisena, että Euroopan komissio ottaa läheisyysperiaatteen huomioon asetusehdotuksessaan. Perustellusti asetusehdotuksessa ei määritellä julkisen liikennepalvelun tavoitteita eikä tarkenneta institutionaalisia rakenteita, joita jäsenvaltioiden on luotava. Tarjouskilpailumenettely soveltuu käytettäväksi erinomaisesti, koska se tuo kustannusetuja haittaamatta kuitenkaan yleistä etua. Alueiden komitea huomauttaa, että avoimilla markkinoilla voidaan taata tasaa-rvoiset kilpailumahdollisuudet ainoastaan, mikäli kilpailuedellytykset ovat kaikille samat. Toimivaltaisille viranomaisille on annettava ainakin mahdollisuus poiketa tarjouskilpailujen järjestämisvelvoitteesta integroitujen liikennepalveluiden osalta, jotta ei varanneta jo olemassa olevia seutuliikennejärjestelmiä. Asetuksen 7 artiklan 1, 2 ja 4 kohdassa säädettyjä poikkeusjärjestelyjä on mukautettava siten, että niiden perusteena ei ole liikenteenharjoittajan toimintamuoto vaan palveluiden integrointi.

2.1. toivoo, että komissio ottaa asetusehdotuksessa, ja myös sen otsikossa, huomioon jäsenvaltioiden eri hallintotasot sekä alue- ja paikallishallinnon aseman.

2.2. kehottaa komissiota kiinnittämään huomiota alue- ja paikallishallinnon tärkeään tehtävään jäsenvaltioissa liikenteen alalla. Julkisen henkilöliikenteen sovellukset on sovitettava muiden näkökohtien tapaan aluesuunnittelun yleistavoitteisiin. Tämä koskee sekä vanhoja että uusia väylälinjauksia, risteyksiä, pysäkkejä, asemalaitureita, asemia jne. Asetuksessa säädettävä menettely tulee laatia sellaiseksi, että se takaa alue- ja paikallishallinnon kuulemisen.

3. toivoo, että jäsenvaltioiden alueille julkisten liikennepalvelujen jakamisesta sekä investointikustannuksista maksamat korvausmaksut määritetään objektiivisin ja selvin perustein.

4. kehottaa komissiota pidentämään julkisia palveluhankintoja koskevien sopimusten kestoa sillä ehdolla, että liikenteenharjoittajat tekevät erityisiä investointeja turvallisuuteen.

5. on tyytyväinen siihen, että asetusluonnoksessa kannatetaan selvästi korkealaatuista julkista liikennettä ja että laadukkaisiin palveluihin on kiinnitetty huomiota. Laadun tulee olla keskeisenä huolenaiheena, mikäli periaatteeksi valitaan jokaisen kansalaisen mahdollisuus tyydyttää välttämättömät liikkumistarpeensa. Vähimmäisliikkuvuuden takaaminen edellyttää, että kansalaisilla on käytössään ainakin ajallisesti välttämättömimmät julkiset vähimmäisliikennepalvelut. Paikallisten ja alueellisten olosuhteiden huomioon ottamiseksi on 4 artiklassa mainittujen myöntämisperusteiden kuitenkin oltava julkisia hankintoja koskevien direktiivien tavoin suuntaa-antavia eikä sitovia.

5.1. panee merkille, että liikennepalveluiden tarjoamisessa on otettava huomioon kolme suurta matkustajaryhmää: työhön tai sieltä kotiin matkaavat, matkailijat ja se joukkoliikenteen suuri käyttäjäryhmä, joka vamman, taloudellisten syiden tai iän vuoksi on riippuvainen julkisista liikennevälineistä.

5.2. toteaa, että on syytä säätää liikennepalvelujen tarjoamista koskevista oikeuksista ja velvollisuuksista. Liikenteenharjoittajalla on oikeus periä matkustajalta hinnastossa selvästi ilmaistu maksu, liikenteenharjoittajan velvollisuutena taas on vastuu kuljettamisesta.

5.3. pitää suotavana, että tiettyjen matkustajaryhmien, esimerkiksi vanhusten ja liikuntaesteisten, tarpeet otetaan erityisesti huomioon.

6. pitää ilahduttavana, että työntekijät otetaan asetuksessa huomioon, sillä julkisia palveluhankintoja koskevan sopimuksen irtisanominen saattaa aiheuttaa liikenteenharjoittajan vaihtumisen. Olisi kuitenkin syytä panna merkille ero nykyisten työehtojen ylläpitämisen ja sopimuksen irtisanomisen välillä. Asetuksella on varmistettava, että työntekijät säilyttävät paikkansa ja että vain työehtoja, sekä laatutasoa että sosiaalioikeuksia, mukautetaan tarvittaessa. On luotava oikeusperusta, jolla varmistetaan, että tarjouskilpailuissa otetaan huomioon myös työ- ja sosiaalioikeudelliset tekijät.

7. tekee asetuksen 4 artiklaan seuraavat muutosehdotukset:

- Aikatauluja ja jatkoyhteyksiä koskevat tiedot tulee merkitä selvästi ja niiden tulee olla veloituksetta kaikkien matkustajien saatavilla. Liikenteenharjoittajien tulee parantaa palvelujaan.

- Matkustajille on taattava turvallinen ympäristö (mm. valaistus, avustava henkilökunta) paitsi kulkuneuvoissa myös asianomaisilla ulkoalueilla, kuten asemalaitureilla ja linja-autopysäkeillä.

- Junien myöhästyessä toistuvasti matkustajilla on oikeus korvauksiin.

- Matkustajalla on oikeus kohtuullisen mukaviin istuimiin, matkatavaroiden säilytystiloihin ja matkan pituudesta riippuen myös saniteettitiloihin.

8. kehottaa komissiota täsmentämään ehdotetun asetuksen 1 artiklassa, että asetusehdotus koskee koko julkista lähiliikennettä (raide- ja tieliikenne).

9. kehottaa komissiota muuttamaan 3 artiklan d kohdan kuulumaan:

"- -'integroiduilla palveluilla' linja-auto, raide- ja köysiratapalveluita, joita tarjotaan seutuliikennejärjestelmässä, jolla on yhtenäinen aikataulu, tariffi ja matkalippu;"

10. kehottaa komissiota muuttamaan 4 artiklan 1 kohdan kuulumaan:

"- -Tätä asetusta soveltaessaan toimivaltaisten viranomaisten on varmistettava riittävät julkisen henkilöliikenteen palvelut, jotka ovat korkealuokkaisia ja helposti saatavilla, tekemällä julkisia palveluhankintoja koskevia sopimuksia III luvun mukaisesti tai asettamalla julkisen henkilöliikenteen harjoittamista koskevia vähimmäisvaatimuksia IV luvun mukaisesti, jolla taataan korkealuokkainen joukkoliikenne määräyksin."

11. kehottaa komissiota muuttamaan 6 artiklan c kohdan kuulumaan:

"- -Sopimusten on oltava määräaikaisia. Niiden voimassaoloaika määräytyy käytettyjen tuotantovälineiden keskimääräisen liiketaloudellisen poistoajan mukaan."

12. tekee asetusehdotuksen 10 artiklan a-kohdan seuraavan lisäysehdotuksen:

"- -Vähimmäisvaatimuksena tulee voida edistää huokeita, joukkoliikenteen käyttöä edistäviä lippulajeja rajatulla alueella."

13. pyytää Euroopan komissiota muuttamaan 10 artiklan b kohdassa kuvattu sääntö, jonka mukaisesti määritellään korvausmäärä, niin että vältyttäisiin siltä, ettei yksityisliikennöitsijöiden tarjoamia kuljetuksia voitaisi järjestää.

13.a pyytää komissiota säätämään 12 artikalla toimivaltaisille viranomaisille annettavasta mahdollisuudesta asettaa liikennöitsijöille julkisen henkilöliikenteen jatkuvuuden takaamiseksi liikennepalveluja koskevia väliaikaisia velvoitteita hätätapauksissa, kun vakituista palvelua ei ole tarjolla.

13.b pyytää komissiota rajaamaan 7 artiklan 3 kohdan ja varsinkin 13 artiklan avoimuussäännökset niiden toimivaltaisille viranomaisille aiheuttamia kustannuksia sekä niistä odotettavissa olevaa hyötyä silmällä pitäen sellaisiksi, että toimivaltaiset viranomaiset voivat niitä noudattaa.

14. kehottaa komissiota pidentämään 17 artiklan 1 kohdan siirtymätoimenpiteiden voimassaoloaikaa kahdeksaan vuoteen.

15. katsoo, että on kuitenkin määrättävä menettelyt ja ehdot määrältään, laadultaan ja tyypiltään asianmukaisille liikennepalveluille myös syrjäalueilla väestöpaon ehkäisemiseksi ja toimintojen säilyttämiseksi.

16. toivoo alue- ja paikallisviranomaisten noudattavan politiikkaa, joka mahdollistaa julkisen liikenteen alalla kokonaisvaltaisen lähestymistavan, jonka tulee näkyä etenkin hinnoittelussa ja kuljetusaikojen suunnittelussa. Erityisesti kaupunkialueilla tarvitaan kokonaisvaltainen yhtenäinen järjestelmä, joka käsittää aikataulun, hinnaston sekä matkaliput. Kokonaisvaltaista lähestymistapaa tarvitaan tietysti myös maaseudulla.

17. toteaa, että ehdotetussa asetuksessa asetetaan jälleen kerran lukuisia velvoitteita komissiolle tehtävistä ilmoituksista. Nämä aiheuttavat paljon hallintotyötä sekä jäsenvaltioiden viranomaisille että tietojen käsittelystä vastaaville EU:n hallintoelimille. Siksi vaikuttaisi riittävältä, että konkreettinen markkinoiden tarkkailu jätettäisiin oleellisilta osin jäsenvaltioiden viranomaisten vastuulle ja komissiolle tehtäviä ilmoituksia koskevat velvoitteet rajattaisiin mahdollisimman vähiin.

18. pyytää komissiota korvaamaan ehdotetun asetuksen liitteessä I esitetyn laskentamenetelmän helppokäyttöisemmällä ja ymmärrettävämmällä metodilla.

Bryssel 4. huhtikuuta 2001.

Alueiden komitean

puheenjohtaja

Jos Chabert

(1) EYVL C 198, 14.7.1999, s. 8.